Kaupunkilehti Vaasan Ikkunan pääkirjoitus syntyvyydestä kuohuttaa. Iltalehti tavoitti päätoimittajan kommentoimaan asiaa.

Vaasan Ikkunan toimitus sijaitsee Vaasassa. TIMO JAAKONAHO/LEHTIKUVA

Kaupunkilehti Vaasan Ikkuna julkaisi 29. huhtikuuta pääkirjoituksen, joka lähti kierroksille sosiaalisessa mediassa muutama päivä myöhemmin. Tekstin on kirjoittanut lehden päätoimittaja Vesa Koivumäki.

Kirjoitus käsittelee Suomen syntyvyyden laskua. Alkuun Koivumäki nostaa esiin sen, että suomalaisperheisiin tuli viime vuonna enemmän koiranpentuja kuin vauvoja. Hän huomauttaa, että sodan jälkeen Suomessa elettiin puutteessa, mutta silloin syntyivät suuret ikäluokat.

– Nyt elämme yltäkylläisyydessä, valitsemme labradorinnoutajan.

Koivumäen mukaan kyseessä on ongelma, jota kukaan ei ole pystynyt ratkaisemaan. Hänen mukaan yritykset herätellä suomalaisia synnytystalkoisiin törmäävät ”feministisiin tyrmistyksiin”.

– Kaikki on niin herkkää ja mielensäpahoittajia riittää, kun on kysymys seksistä ja naisen oikeudesta määrätä kehostaan, että keskustelu Suomen suvun jatkumisesta tyrehtyy. Kukaan ei uskalla sanoa mitään.

Näin kommentoi

Kirjoitus on herättänyt runsaasti keskustelua sosiaalisessa mediassa. Suurin poru on noussut kirjoituksen lopusta. Siinä Koivumäki kirjoittaa näin:

– Pitäisikö suomalaisten vain palata 80 vuotta ajassa taaksepäin. Turha kainostelu ja hienostelu pois. Mies kun tulee töistä, paiskaa hän salkun nurkkaan, nostaa vaimon keittiönpöydälle ja alkaa panemaan – paljaalla. Sen jälkeen voi ottaa sukset jalasta. Näin isoisämme ja -äitimme lisääntyivät.

Osa on tulkinnut tämän niin, että Koivumäki kehottaisi jopa raiskaamaan naisia.

Iltalehti tavoitti päätoimittajan lauantaiaamuna.

Miksi kirjoititte tällaisen kirjoituksen?

– Miksi nyt pääkirjoituksia yleensä kirjoitetaan. Jos yleisellä tasolla sanotaan, niin tarkoitus on herättää ihmiset lukemaan tärkeistä asioista. Pääasia kirjoituksessani oli tietysti tämä viime aikoina paljon puhuttanut asia, että Suomessa syntyvyys on mennyt niin matalalle. Pääkirjoitukseni Ikkunassa ovat pakinatyylisiä. Yritän tuoda asioita esille erilaisilla esimerkeillä ja myös huumorilla höystettynä. Kirjoitinkin siinä jutussa, että kun tästä asiasta kirjoittaa ja puhuu, niin odotettavissa on, että palaute tulee olemaan aika rajua. Antti Rinne on varmasti hyvä mies kertomaan tästä myös. Olin erittäin oikeassa. Voin sanoa ironisesti itselleni, että osui ja upposi, mutta taisi osua niin hyvin, että upposi vähän omakin alus.

Eli palautetta on tullut? Onko tullut paljon?

– On tullut. Ei ihan massiivisesti, mutta se mikä on tullut, niin on ollut aika selkeää. Huomiota on kiinnitetty erityisesti jutun loppukaneettiin, joka perustuu tällaiseen ikivanhaan vitsiin siitä, mitä tapahtuu, kun mies palaa rintamalta. Mutta nyt kun olen pikkuisen fundeeranut, niin selkeästi minulla on näissä vitseissä päivittämisen paikka. Nykypäivänä nuoret rouvat ja näköjään miehetkin ymmärtävät asian eri tavalla kuin 50-luvulla syntynyt mies.

Sosiaalisessa mediassa osa on tulkinnut tämän loppukaneetin niin, että kehotatte miehiä raiskaamaan naisia.

– Olen sen kuullut ja se on ihan mieletön väite minun näkökulmastani. Että kehotatko raiskaamaan naisia. Kuulostaa vähän samalta kuin se klassinen kysymys, että joko olet lakannut hakkaamasta vaimoasi. Siihen on hankala vastata. Vastaan tässä kuten kaikille muillekin: En tietenkään. Olen täysin järjissäni. Kannatan täysillä tasa-arvoa enkä suurin surminkaan menisi tällaista väittämään. Jos siitä todella saa sen käsityksen, niin tunnustan, että minulla on vitseissä päivittämisen varaa. Siinä torpedoin, kuten sanoin, omankin alukseni.

Sanotte nyt, että kannatatte täysillä tasa-arvoa, mutta ymmärrättekö sen, että se ei välttämättä tuosta kirjoituksesta tule ilmi?

– Sitä tässä juuri yritän sanoa. En ole onnistunut tässä kirjoituksessa tuomaan sitä asiaa oikealla tavalla esille.

Pystyttekö nyt muotoilemaan, mikä se oli se asia, jonka halusitte tuoda esille?

– Kuten kirjoitin, kukaan ei sitä asiaa (syntyvyyden laskua) ole pystynyt vielä ratkaisemaan. Ja että on sellainen probleema, että silloin kun Suomessa oli sodan jälkeen puutetta, niin silloin syntyi lapsia. Nyt kun eletään lähes yltäkylläisyydessä niin ei synny lapsia. Miten se sitten ratkaistaan. Kyllä minä sen ymmärrän, että ei tietenkään voida palata minnekään 80 vuoden taakse ja ruveta hakemaan kaupasta ruokaa kortilla. Tai kuten joku väittää, että ruvetaan raiskaamaan naisia. Sellainen yhteiskunta saa minun puolestani kuihtuakin pois, jos siihen mentäisiin. Kyllä yhteiskunnan täytyy kehittyä ja muuta. Mutta miten ratkaisemme sen, että meillä on jatkossa suomalaisia, jotka pitävät tätä hyvää yltäkylläistä yhteiskuntaa pystyssä. Sinähän se ongelma on. En minä siinä jutussa yrittänytkään enkä pystykään sitä ratkaisemaan. Olisin jossain muualla töissä jos pystyisin sen asian ratkaisemaan. Minulta on kysytty, että mitä mieltä olet sitten maahanmuutosta. Sanoin, että jos se asia ratkeaa sillä, niin minulle se sopii aivan loistavasti.

Kirjoituksessanne on kohta: ”Kaikki on niin herkkää ja mielensäpahoittajia riittää, kun on kysymys seksistä ja naisen oikeudesta määrätä kehostaan, että keskustelu Suomen suvun jatkumisesta tyrehtyy.” Tämäkin on keskusteluissa noussut esiin. Oletteko sitä mieltä, että naisella ei ole oikeutta määrätä omasta kehostaan?

– En tietenkään.

Mutta ymmärrättekö sen, että osa on tämän näin tulkinnut?

– Jos joku on sen tulkinnut ja se lukee jossain, niin totta kai ymmärrän sen. Ei siinä ole sitten sanan paikkaa.

Jättäisittekö julkaisematta kirjoituksen, jos saisitte uudestaan miettiä asiaa?

– Ehkä, muotoilisin sen ainakin uudelleen. Kuten sanoin, palaute on ollut aika rajua. Minulle on suositeltu jälkiaborttia tehtäväksi ja sikiön ojaan heittämistä, kaikkea tällaista. Tarkoitus oli avata keskustelua ja sitä tuli, mutta ei päätavoitteeni juttujen teossa ole ihmisten mielten tarkoituksellinen pahoittaminen.

Kaupunkilehti Vaasan Ikkunaa julkaisee Ilkka-konserniin kuuluva I-Mediat Oy.